RESOLUCIÓN do 8 de setembro de 2008, da Dirección Xeral de Formación Profesional e Ensinanzas Especiais, pola que se establece o perfil do programa de cualificación profesional inicial de pastelaría en Galicia.
CONSELLERÍA DE EDUCACIÓN E ORDENACIÓN UNIVERSITARIA — I. DISPOSICIÓNS XERAIS — 15/10/2008

O Real decreto 1179/2008, do 11 de xullo, estableceu, entre outras, a cualificación profesional de nivel 1 de operacións básicas de pastelaría, pertencente á familia profesional de hostalaría e turismo, así como os módulos formativos asociados ás unidades de competencia de que se compón.
A Orde do 13 de maio de 2008 pola que se regulan os programas de cualificación profesional inicial na Comunidade Autónoma de Galicia establece no seu artigo 8 que os currículos dos módulos específicos dos perfís profesionais que se establezan se desenvolverán por medio de resolución da Dirección Xeral de Formación Profesional e Ensinanzas Especiais, e que deberán tomar como referencia os módulos formativos asociados ás unidades de competencia que inclúa o perfil.
Na súa virtude, esta dirección xeral
RESOLVE:
Primeiro.-Obxecto.
Esta resolución ten por obxecto o establecemento do perfil profesional do programa de cualificación profesional inicial de pastelaría en Galicia.
Segundo.-Identificación.
O programa de cualificación profesional inicial de pastelaría queda identificado polos seguintes elementos:
-Denominación: pastelaría.
-Nivel: programa de cualificación profesional inicial.
-Duración: 580 horas.
-Familia profesional: hostalaría e turismo.
Terceiro.-Competencia xeral.
Preelaborar, elaborar e presentar elaboracións sinxelas de pastelaría e asistir na preparación doutras máis complexas, seguindo instrucións, realizando operacións básicas de aprovisionamento interno, e aplicando técnicas e normas básicas de manipulación, preparación e conservación de alimentos.
Cuarto.-Competencias profesionais, persoais e sociais.
As competencias profesionais, persoais e sociais deste programa de cualificación profesional inicial son as que se relacionan a seguir:
a) Realizar operacións de limpeza e posta a punto de equipamentos e dos útiles na área de produción en pastelaría, cumprindo as normas hixiénico-sanitarias e as instrucións recibidas.
b) Realizar, baixo supervisión, o aprovisionamento interno de xéneros para a súa utilización posterior na preelaboración e elaboración de produtos de pastelaría, consonte as instrucións recibidas.
c) Executar, baixo con supervisión, operacións de envasado, conservación, almacenaxe e rexeneración de xéneros, preelaboracións e elaboracións de pastelaría que resulten aptas para a súa posterior aplicación, a súa distribución e o seu consumo, seguindo instrucións e normas establecidas.
d) Manipular materias primas e preelaborar elaboracións sinxelas de pastelaría e de múltiples aplicacións, segundo a orde de traballo, a normativa hixiénico-sanitaria de manipulación de alimentos e as instrucións recibidas, para a súa posterior utilización ou comercialización.
e) Elaborar e presentar elaboracións sinxelas de pastelaría e de múltiples aplicacións, de acordo coa definición do produto e técnicas básicas de elaboración.
f) Asistir o seu superior en elaboracións complexas de pastelaría (enfornamento, laminación, etc.) realizando operacións sinxelas e cumprindo as instrucións recibidas.
g) Demostrar autonomía na resolución de pequenas continxencias durante o desenvolvemento da actividade laboral.
h) Cumprir os protocolos de seguridade laboral, hixiene, calidade e protección ambiental para evitar danos nas persoas e no medio.
i) Comunicarse eficazmente coas persoas axeitadas en cada momento, transmitindo a información con claridade, de xeito ordenado, estruturado, claro e preciso.
j) Manter unhas relacións profesionais adecuadas cos membros do equipo.
k) Manter o espírito de aprendizaxe e de actualización de coñecementos no ámbito profesional.
l) Desenvolver a cultura emprendedora para a xeración do propio emprego.
Quinto.-Relación de cualificacións e unidades de competencia do Catálogo Nacional das Cualificacións profesionais incluídas no perfil profesional.
Cualificacións profesionais completas incluídas no perfil:
Operacións básicas de pastelaría, HOT414_1 (Real decreto 1179/2008), que abrangue as seguintes unidades de competencia:
-UC1333_1: executar operacións básicas de aprovisionamento interno e conservación de preelaboracións e elaboracións de pastelaría.
-UC1334_1: preelaborar, elaborar e presentar elaboracións sinxelas de pastelaría e asistir en elaboracións complexas.
Sexto.-Contorno profesional.
1. Ámbito profesional. Desenvolve a súa actividade profesional, como axudante, en organizacións grandes, medianas e pequenas, tanto públicas como privadas, dedicadas á produción e ao servizo de produtos de pastelaría. En pequenos establecementos de pastelaría pode desenvolver a súa actividade con certa autonomía.
2. Sectores produtivos. Esta cualificación localízase, principalmente, en sectores e subsectores produtivos e de prestación de servizos tales como a hotalaría e a restauración, en que se desenvolvan procesos de preelaboración, elaboración e conservación de produtos de pastelaría. Tamén en tendas especializadas en que se comercialicen produtos de pastelaría.
3. Ocupacións e postos de traballo máis salientables.
-Axudante de pastelaría.
-Axudante de almacén de pastelaría.
-Empregado/a de establecemento de pastelaría.
Sétimo.-Módulos específicos.
1. Os módulos específicos deste perfil profesional, que toman como referentes os módulos formativos asociados ás unidades de competencia de que se compón, quedan desenvolvidos no anexo I desta resolución.
2. Son os que se relacionan a seguir:
-ME0096. Aprovisionamento interno e conservación en pastelaría.
-ME0097. Preelaboración, elaboración e presentación en pastelaría.
-ME0098. Formación en centros de traballo.
Oitavo.-Espazos e equipamentos.
1. Os espazos e os equipamentos mínimos necesarios para o desenvolvemento das ensinanzas deste perfil profesional son os establecidos no anexo II desta resolución.
2. Os espazos formativos establecidos poden ser ocupados por diferentes grupos de alumnado.
3. Non é preciso que os espazos formativos identificados se diferencien mediante pechamentos.
Noveno.-Profesorado e persoas formadoras.
1. A atribución docente dos módulos específicos que constitúen as ensinanzas deste perfil profesional nos programas de cualificación profesional inicial impartidos en centros de ensino públicos dependentes da Consellería de Educación e Ordenación Universitaria establécese no anexo III A) desta resolución.
2. As titulacións requiridas para a impartición dos módulos específicos que conforman o perfil profesional nos programas de cualificación profesional inicial para os centros de titularidade privada ou doutras administracións distintas da educativa establécense no anexo III B) desta resolución.
3. O perfil das persoas formadoras que impartan os módulos específicos en contornos produtivos establécese no anexo IV desta resolución.
Décimo.-Relación de módulos específicos coas unidades de competencia do Catálogo Nacional de Cualificacións Profesionais que inclúe o programa.
A relación dos módulos específicos coas unidades de competencia do Catálogo Nacional de Cualificacións Profesionais que inclúe o programa é a que figura na táboa que se inclúe como anexo V desta resolución.
Décimo primeiro.-Distribución horaria dos módulos específicos.
A distribución horaria dos módulos específicos cursados en contornos non produtivos especifícase no anexo VI desta resolución.
Disposición derradeira
Entrada en vigor.
Esta resolución entrará en vigor aos vinte días da súa publicación no Diario Oficial de Galicia.
Santiago de Compostela, 8 de setembro de 2008.
Antonio Vázquez Vázquez
Director xeral de Formación Profesional
e Ensinanzas Especiais
ANEXO I
Módulos específicos
1. Módulo específico: aprovisionamento interno e conservación en pastelaría.
-Código: ME0096.
-Duración: 140 horas.
1.1. Resultados de aprendizaxe e criterios de avaliación.
* RA1. Diferenza as materias primas alimentarias de uso común en pastelaría, e describe as principais variedades e calidades.
-CA1.1. Identificáronse as materias primas alimentarias de uso común en pastelaría e describíronse as súas características físicas (forma, cor, tamaño, etc.), así como as súas necesidades de preelaboración básica e conservación posterior.
-CA1.2. Describíronse as formas habituais de presentación das materias primas de uso común en pastelaría, e indicáronse as características, as calidades, a conservación e as necesidades de rexeneración.
* RA2. Efectúa a recepción de xéneros de uso común en pastelaría para a súa posterior distribución e utilización en áreas de elaboración de produtos de pastelaría.
-CA2.1. Nun suposto práctico de recepción de xéneros e distribución:
-Comprobáronse as etiquetas e a documentación que habitualmente acompaña os xéneros subministrados.
-Manipuláronse os equipamentos de control e os propios xéneros destinados ao consumo inmediato, consonte a normativa hixiénico-sanitaria.
-Executáronse operacións básicas de distribución de xéneros, ordenándoos de acordo coas calidades do produto, o lugar, as dimensións, o equipamento e o sistema establecidos, respectando a normativa hixiénico-sanitaria.
-Detectáronse deterioracións ou perdas de xéneros, efectuáronse as operacións de retirada e informouse o persoal de nivel superior.
-Realizáronse as operacións de aprovisionamento interno de xéneros segundo as fichas técnicas ou os procedementos alternativos, e formalizáronse os vales ou os documentos previstos.
-CA2.2. Argumentouse a importancia de actuar coa responsabilidade e a honradez que require a participación en procesos de recepción e distribución de mercadorías.
* RA3. Aplica métodos sinxelos e técnicas básicas, e opera con equipamentos para a rexeneración, o envasado, a almacenaxe e a conservación de xéneros crus, preelaborados e elaboracións de pastelaría terminadas de uso común, que se adapten ás necesidades específicas de conservación e envasado desas materias e dos devanditos produtos.
-CA3.1. Nun suposto práctico de rexeneración, envasado, almacenaxe e conservación de xéneros, identificáronse as necesidades e as zonas axeitadas en función dos xéneros crus, preelaborados ou elaborados.
-CA3.2. Nun suposto práctico de conservación e almacenaxe de semielaborados e elaboracións, identificáronse e aplicáronse os métodos de conservación nos lugares de almacenaxe adecuados:
-Atendendo ao seu destino ou ao consumo asignado.
-Segundo a natureza dos seus compoñentes.
-Cumprindo as normas de manipulación.
-Realizando as operacións de aprovisionamento interno de xéneros.
-Formalizando os vales ou documentos previstos.
-CA3.3. Diferenciáronse e describíronse os métodos e os equipamentos de rexeneración, envasado e conservación de uso máis común en pastelaría, en función do xénero e do uso posterior.
-CA3.4. Nun suposto práctico de rexeneración, envasado e conservación de xéneros, executáronse as operacións auxiliares previas que necesitan os produtos en cru, as preelaboracións e as elaboracións de pastelaría, en función do método ou do equipamento elixido, das instrucións recibidas e do destino ou do consumo asignado.
-CA3.5. Nun suposto práctico de rexeneración, envasado e conservación de xéneros realizáronse as operacións necesarias dos produtos en cru, as preelaboracións e as elaboracións de pastelaría, en función do método ou do equipamento elixido, das instrucións recibidas e do destino ou do consumo asignado.
-CA3.6. Argumentouse a importancia de tirar o máximo rendemento das materias e dos produtos utilizados no proceso, evitando custos e desgastes innecesarios.
* RA4. Identifica e cumpre as normas de seguridade laboral, hixiénico-sanitarias e de manipulación de alimentos referidas ás unidades de produción ou servizo de alimentos, para evitar riscos laborais e ambientais, e de toxiinfeccións alimentarias.
-CA4.1. Identificáronse as normas hixiénico-sanitarias, de seguridade laboral e de manipulación de alimentos de obrigado cumprimento relacionadas coas instalacións, a maquinaria, as ferramentas, os útiles e os alimentos.
-CA4.2. Recoñeceuse a etiquetaxe e ordenáronse os produtos e os útiles de limpeza máis comúns, de acordo coas súas aplicacións, e describíronse as súas propiedades, as súas vantaxes e os seus xeitos de utilización que garantan o respecto ambiental.
-CA4.3. Identificáronse os produtos e os útiles de limpeza autorizados, e usáronse os adecuados en cada caso atendendo ás características das unidades de produción ou servizo de alimentos.
-CA4.4. Identificáronse os riscos e as toxiinfeccións alimentarias máis comúns, en relación coas consecuencias posibles.
-CA4.5. Nun suposto práctico de aprovisionamento e conservación en pastelaría, cumpríronse as normas hixiénico-sanitarias, de seguridade laboral e de manipulación de alimentos ao operar con equipamentos, máquinas, útiles e xéneros, e aplicáronse os métodos de limpeza e orde nas instalacións.
1.2. Contidos básicos.
O sector da pastelaría:
-Establecementos de produción e venda de pastelaría: definición e organizacións características.
-Estruturas habituais de locais e zonas de produción de pastelaría. Especificidades da produción artesanal e industrial.
-Competencias básicas do persoal que intervén no departamento.
-Maquinaria e equipamentos básicos de pastelaría: características fundamentais, funcións e aplicacións máis comúns. Especificidades na produción artesanal e industrial.
-Aplicación de técnicas, procedementos e xeitos de operación, control e mantemento característicos.
Seguridade nas zonas de aprovisionamento e conservación en pastelaría:
-Condicións específicas de seguridade que deben cumprir os locais, as instalacións, a moblaxe, os equipamentos, a maquinaria e o pequeno material destinados ao aprovisionamento e á conservación en establecementos de produción e venda de pastelaría.
-Identificación e aplicación das normas específicas de seguridade en zonas de aprovisionamento e conservación de produtos alimentarios utilizados en establecementos de produción e venda de pastelaría.
-Limpeza de instalacións e equipamentos en zonas de aprovisionamento e conservación de produtos alimentarios utilizados en establecementos de produción e venda de pastelaría: tipos e clasificación de produtos.
-Características principais de uso dos produtos.
-Medidas de seguridade e normas de almacenaxe de produtos de limpeza.
-Interpretación das especificacións dos produtos de limpeza.
-Sistemas e métodos de limpeza: aplicacións dos equipamentos e materiais básicos.
-Procedementos habituais de limpeza: tipos e execución.
-Control de pragas en zonas de aprovisionamento de produtos alimentarios utilizados en pastelaría: finalidade da desinfección e da desratización.
-Materiais en contacto cos alimentos: tipos e requisitos.
-Etiquetaxe dos alimentos utilizados en pastelaría: lectura e interpretación de etiquetas de información obrigatoria.
-Calidade hixiénico-sanitaria en zonas de aprovisionamento e conservación en establecementos de produción e venda de pastelaría: conceptos e aplicacións.
-Autocontrol en zonas de aprovisionamento e conservación en establecementos de produción e venda de pastelaría: sistemas de análise de perigos e puntos de control crítico ou sistemas APPCC.
-Guías de prácticas correctas de hixiene ou GPCH. Aplicacións.
-Uniformidade e equipamento persoal de seguridade propios de zonas de aprovisionamento e conservación en establecementos de produción e venda de pastelaría. Uniformes: tipos. Roupa de protección: tipos, adecuación e normativa.
Aprovisionamento de materias primas de pastelaría:
-Solicitude e recepción de xéneros: métodos sinxelos, documentación e aplicacións.
-Materias primas máis comúns. Clasificación comercial: xeitos de comercialización e tratamentos habituais que lles son inherentes; necesidades básicas de rexeneración e conservación.
-Desenvolvemento do proceso de aprovisionamento interno de materias primas. Formalización e traslado de solicitudes sinxelas. Operacións en tempo e forma requiridos.
Rexeneración, envasado, almacenaxe e conservación de xéneros e produtos de pastelaría de uso común:
-Rexeneración: definición. Identificación dos principais equipamentos de rexeneración. Clases de técnicas e procesos. Riscos na execución. Aplicacións.
-Almacenaxe: métodos sinxelos e aplicacións. Controis de almacén.
-Envasado: definición. Identificación dos principais equipamentos de envasado. Procesos. Riscos na execución. Aplicacións.
-Conservación: definición. Sistemas e métodos habituais de conservación e presentación comercial dos xéneros e produtos máis comúns. Identificación e clases. Identificación de equipamentos asociados. Fases dos procesos e riscos na execución. Operacións sinxelas de conservación e presentación comercial de xéneros e produtos culinarios de uso común: técnicas e métodos adecuados
1.3. Orientacións pedagóxicas.
Este módulo específico contén a formación necesaria para desempeñar a función de executar operacións básicas de aprovisionamento interno e conservación de preelaboracións e elaboracións de pastelaría.
As definición desta función e as liñas de actuación no proceso de ensino e aprendizaxe que permiten alcanzar os obxectivos do módulo versarán sobre:
-Realización de operacións de limpeza e posta a punto dos equipamentos e dos útiles.
-Realización, baixo supervisión, do aprovisionamento interno de xéneros.
-Execución, baixo supervisión, de operacións de envasado, conservación, almacenaxe e rexeneración de xéneros, preelaboracións e elaboracións de pastelaría.
2. Módulo específico: preelaboración, elaboración e presentación en pastelaría.
-Código: ME0097.
-Duración: 280 horas.
2.1. Resultados de aprendizaxe e criterios de avaliación.
* RA1. Realiza preelaboracións de pastelaría de múltiples aplicacións executando técnicas básicas previamente definidas.
-CA1.1. Identificáronse e dispuxéronse os xéneros, as ferramentas e os útiles necesarios para a realización de preelaboracións de múltiples aplicacións.
-CA1.2. Nun suposto práctico de preelaboracións de múltiples aplicacións de pastelaría, aplicáronse técnicas básicas a partir da información subministrada, seguindo os procedementos establecidos e cumprindo as normas hixiénico-sanitarias, de seguridade laboral e de manipulación de alimentos.
-CA1.3. Argumentouse a importancia de manter e coidar as instalacións e os equipamentos, así como de tirar o máximo rendemento das materias primas utilizadas no proceso, evitando custos e desgastes innecesarios.
* RA2. Realiza e presenta elaboracións sinxelas de pastelaría consonte a definición do produto, aplicando técnicas básicas de elaboración.
-CA2.1. Describíronse as técnicas básicas de elaboración e presentación de elaboracións sinxelas de pastelaría.
-CA2.2. Nun suposto práctico de preparación e presentación de elaboracións sinxelas de pastelaría:
-Aplicáronse técnicas básicas de elaboración e presentación, a partir da información subministrada e seguindo procedementos establecidos.
-Cumpríronse as normas hixiénico-sanitarias, de seguridade laboral e de manipulación de alimentos.
-CA2.3. Argumentouse a importancia de manter e coidar as instalacións e os equipamentos, así como de tirar o máximo rendemento das materias primas utilizadas no proceso, evitando custos e desgastes innecesarios.
* RA3. Realiza operacións necesarias para a prestación de asistencia en procesos de preparación e presentación de elaboracións complexas de pastelaría, amosando receptividade e espírito de cooperación.
-CA3.1. Nun suposto práctico de prestación de asistencia en procesos de preparación e presentación de elaboracións complexas de pastelaría:
-Realizáronse operacións concretas e sinxelas.
-Realizouse a asistencia no tempo establecido.
-Cumpríronse as normas hixiénico-sanitarias, de seguridade laboral e de manipulación de alimentos.
-Cumpríronse as instrucións recibidas.
-Mantívose un espírito de colaboración e predisposición á asistencia.
-CA3.2. Argumentouse a importancia de manter e coidar as instalacións e os equipamentos, así como de tirar o máximo rendemento das materias primas utilizadas no proceso, evitando custos e desgastes innecesarios.
* RA4. Identifica e cumpre as normas de seguridade laboral, hixiénico-sanitarias e de manipulación de alimentos referidas ás unidades de produción ou servizo de alimentos, para evitar riscos laborais, ambientais e de toxiinfeccións alimentarias.
-CA4.1. Identificáronse as normas hixiénico-sanitarias, de seguridade laboral e de manipulación de alimentos de obrigado cumprimento relacionadas coas instalacións, a maquinaria, as ferramentas, os útiles e os alimentos.
-CA4.2. Recoñeceuse a etiquetaxe e ordenáronse os produtos e os útiles de limpeza máis comúns consonte as súas aplicacións, e describíronse as propiedades, as vantaxes e os xeitos de utilización que garantan o respecto ambiental.
-CA4.3. Identificáronse os produtos e os útiles de limpeza autorizados, e usáronse os acaídos en cada caso atendendo ás características das unidades de produción ou servizo de alimentos.
-CA4.4. Identificáronse os riscos e as infeccións alimentarias máis comúns, en relación coas súas posibles consecuencias.
-CA4.5. Nun suposto práctico de preelaboración, elaboración e presentación en pastelaría, cumpríronse as normas hixiénico-sanitarias, de seguridade laboral e de manipulación de alimentos ao operar con equipamentos, máquinas, útiles e xéneros, e aplicáronse os métodos de limpeza e orde nas instalacións.
-CA4.6. Identificáronse os xéneros, as ferramentas e os útiles necesarios para a execución de operacións sinxelas en procesos de preparación e presentación de elaboracións de pastelaría, seguindo indicacións precisas.
* RA5. Utiliza os equipamentos, as máquinas, os útiles e as ferramentas que conforman a dotación básica dos establecementos, de acordo coas súas aplicacións e en función do seu rendemento óptimo.
-CA5.1. Identificáronse os útiles, as ferramentas e os elementos que conforman os equipamentos e a maquinaria dos establecementos de pastelaría, e describíronse as súas funcións, as súas normas de utilización, os resultados cuantitativos e cualitativos obtidos, os riscos asociados á súa manipulación, a súa limpeza e o mantemento de uso necesario.
-CA5.2. Seleccionáronse os útiles, as ferramentas, a maquinaria e os equipamentos idóneos en función do tipo de xénero, as instrucións recibidas e o volume de produción.
-CA5.3. Nun suposto práctico de utilización de equipamentos, máquinas e útiles de pastelaría, seguíronse os procedementos establecidos para evitar riscos e obter resultados predeterminados.
-CA5.4. Argumentouse a importancia de manter e coidar os equipamentos, e de tirar o máximo rendemento dos medios utilizados no proceso, evitando custos e desgastes innecesarios.
2.2. Contidos básicos.
Materias primas de uso común en pastelaría:
-Fariña: definición, tipos de uso común en pastelaría (forte, frouxa, de media forza, etc.) e descrición das calidades organolépticas e das aplicacións.
-Graxas: definición, tipos de uso común en pastelaría (vexetais, animais, hidroxenadas, etc.) e descrición das calidades organolépticas e das aplicacións.
-Ovos e ovoprodutos: definición, tipos de uso común en pastelaría (xema líquida, clara líquida, ovo líquido, etc.) e descrición das calidades organolépticas e das aplicacións.
-Azucre: definición, tipos de uso común en pastelaría (azucre de cana e de remolacha, edulcorantes, etc.) e descrición das calidades organolépticas e das aplicacións.
-Lácteos: definición, tipos de uso común en pastelaría (leite de vaca e de cabra, nata, leite en po, etc.) e descrición das calidades organolépticas e das aplicacións.
-Outros produtos de uso en pastelaría: definición, tipos (froitas, carne, peixes, verduras, aromas, especias, etc.) e descrición das calidades organolépticas e das aplicacións.
Preelaboración de materias primas:
-Termos pasteleiros relacionados coa preelaboración.
-Tratamentos característicos das materias primas.
-Preelaboracións máis usuais: clasificación, caracterización e aplicacións. Fases dos procesos e riscos na execución.
-Operacións necesarias para a obtención das preelaboracións máis comúns. Técnicas e métodos establecidos.
Elaboracións sinxelas de pastelaría e de múltiples aplicacións:
-Termos pasteleiros relacionados coa elaboración.
-Clasificación e aplicacións.
-Fases dos procesos e riscos na execución.
-Aplicación das respectivas técnicas e dos procedementos de execución para a obtención de masas, cremas, pastas, xaropes, froitas, etc.
Acabamento e presentación de pastelaría:
-Clasificación e tipos de acabamentos e de presentacións de pastelaría.
-Esquemas, fases e riscos na execución.
-Decoracións sinxelas: baños, confeitados, borduras, etc.
-Técnicas básicas de acabamento e presentación de pastelaría.
Seguridade nas zonas de produción e servizo de alimentos:
-Condicións específicas de seguridade que deben cumprir as instalacións, a moblaxe, os equipamentos, a maquinaria e o pequeno material característicos das zonas de elaboración de produtos de pastelaría. Identificación e aplicación das normas específicas de seguridade.
-Limpeza das instalacións e dos equipamentos propios das zonas de elaboración de produtos de pastelaría: tipos e clasificación de produtos de uso común. Características principais de uso.
-Medidas de seguridade e normas de almacenaxe de produtos de uso común en zonas de elaboración de produtos de pastelaría. Interpretación das especificacións.
-Sistemas e métodos de limpeza en zonas de elaboración de produtos de pastelaría: aplicacións dos equipamentos e dos materiais básicos. Procedementos habituais: tipos e execución.
-Hixiene alimentaria e manipulación de alimentos. Concepto de alimento.
-Requisitos das persoas manipuladoras de alimentos. Importancia das boas prácticas na manipulación de alimentos.
-Responsabilidade da empresa na prevención de doenzas de transmisión alimentaria.
-Riscos para a saúde derivados dunha incorrecta manipulación de alimentos. Conceptos e tipos de doenzas transmitidas por alimentos.
-Alteración e contaminación dos alimentos: conceptos, causas e factores contribuíntes.
-Fontes de contaminación dos alimentos: físicas, químicas e biolóxicas.
-Principais factores que contribúen ao crecemento bacteriano.
-Saúde e hixiene persoal: factores, materiais e aplicacións.
-Manexo de residuos e refugallos. Asunción de actitudes e hábitos da persoa manipuladora de alimentos.
-Control de pragas en zonas de elaboración de produtos de pastelaría: finalidade da desinfección e da desratización.
-Materiais en contacto cos alimentos: tipos e requisitos.
-Etiquetaxe dos alimentos: lectura e interpretación de etiquetas de información obrigatoria.
-Calidade hixiénico-sanitaria en zonas de elaboración de produtos de pastelaría: conceptos e aplicacións.
-Autocontrol: sistemas de análise de perigos e puntos de control crítico ou sistemas APPCC. Guías de prácticas correctas de hixiene ou GPCH. Aplicacións.
-Uniformidade e equipamento persoal de seguridade en zonas de elaboración de produtos de pastelaría. Uniformes de pastelaría: tipos. Roupa de protección: tipos, adecuación e normativa.
Maquinaria e equipamentos básicos de pastelaría:
-Identificación e clasificación segundo as características fundamentais, as funcións e as aplicacións máis comúns. Especificidades na pastelaría artesanal e industrial.
-Aplicación de técnicas, procedementos e modos de operación, control, limpeza e mantemento de uso característicos
2.3. Orientacións pedagóxicas.
Este módulo específico contén a formación necesaria para desempeñar a función de preelaborar, elaborar e presentar elaboracións sinxelas de pastelaría e asistir en elaboracións complexas.
A definición desta función e as liñas de actuación no proceso de ensino e aprendizaxe que permiten alcanzar os obxectivos do módulo versarán sobre:
-Manipulación de materias primas e preelaboración de elaboracións sinxelas de pastelaría de múltiples aplicacións.
-Elaboración e presentación de elaboracións sinxelas de pastelaría e de múltiples aplicacións.
-Asistencia ao persoal superior en elaboracións complexas de pastelaría (enfornamento, laminación, etc.).
3. Módulo específico: formación en centros de traballo.
-Código: ME0098.
-Duración: 160 horas.
3.1. Resultados de aprendizaxe e criterios de avaliación.
* RA1. Recoñece a estrutura xerárquica da empresa, e identifica as funcións asignadas a cada nivel e a súa relación co desenvolvemento da actividade.
-CA1.1. Identificouse a estrutura organizativa da empresa e as funcións de cada área.
-CA1.2. Identificáronse os procedementos de traballo no desenvolvemento do proceso produtivo.
-CA1.3. Relacionáronse as competencias dos recursos humanos co desenvolvemento da actividade produtiva.
-CA1.4. Identificouse a importancia de cada elemento da rede no desenvolvemento da actividade da empresa.
-CA1.5. Relacionáronse as vantaxes e os inconvenientes da estrutura da empresa fronte a outro tipo de organizacións empresariais.
-CA1.6. Analizouse o tecido empresarial do sector en función da prestación que ofrece.
-CA1.7. Recoñecéronse as empresas tipo e indicouse a estrutura organizativa e as funcións de cada departamento.
* RA2. Aplica hábitos éticos e laborais no desenvolvemento da súa actividade profesional de acordo coas características da tarefa asignada e segundo os procedementos establecidos da empresa.
-CA2.1. Recoñecéronse e xustificáronse os requisitos actitudinais relacionados coa disposición persoal para o desempeño do traballo: puntualidade, empatía, orde, limpeza, seguridade, responsabilidade e calidade, traballo en equipo, etc.).
-CA2.2. Identificáronse as normas de prevención de riscos laborais que hai que aplicar na actividade profesional e os aspectos fundamentais da lei de prevención de riscos laborais.
-CA2.3. Aplicáronse os equipamentos de protección individual segundo os riscos da actividade profesional e as normas da empresa.
-CA2.4. Mantívose unha actitude clara de respecto polo medio nas actividades desenvolvidas, e aplicáronse as normas internas e externas vinculadas.
-CA2.5. Mantívose organizado, limpo e libre de obstáculos o posto de traballo ou a área correspondente ao desenvolvemento da actividade.
-CA2.6. Interpretáronse e cumpríronse as instrucións recibidas, responsabilizándose do traballo asignado.
-CA2.7. Establecéronse unha comunicación e unha relación eficaces coa persoa responsable en cada situación e co resto do equipo, cun trato fluído e correcto.
-CA2.8. Valorouse a importancia da súa actividade e a adaptación aos cambios de tarefas asignados no desenvolvemento dos procesos produtivos da empresa, integrándose nas novas funcións.
-CA2.9. Comprometeuse responsablemente na aplicación das normas e os procedementos no desenvolvemento de calquera actividade ou tarefa.
* RA3. Executa operacións básicas de aprovisionamento interno e conservación de preelaboracións e elaboracións de pastelaría, seguindo instrucións dadas.
-CA3.1. Realizáronse operacións de limpeza e posta a punto dos equipamentos e dos útiles na área de produción en pastelaría.
-CA3.2. Seguíronse as instrucións de seguridade, coidado e manipulación dos equipamentos, as máquinas e os útiles.
-CA3.3. Recibíronse as materias primas, baixo supervisión, e comprobáronse as etiquetas, a documentación, o número de pedido, etc.
-CA3.4. Realizouse o aprovisionamento interno de materias primas.
-CA3.5. Distribuíronse os xéneros necesarios para a realización das operacións de pastelaría nas seccións de traballo.
-CA3.6. Executáronse, baixo supervisión, operacións de envasado, conservación, almacenaxe e rexeneración de xéneros, preelaboracións e elaboracións de pastelaría.
-CA3.7. Notificáronselle ao persoal de nivel superior as anomalías detectadas.
-CA3.8. Aplicouse durante todo o proceso a normativa de manipulación de alimentos.
* RA4. Preelabora, elabora e presenta elaboracións sinxelas de pastelaría, e asiste en elaboracións complexas, seguindo instrucións dadas.
-CA4.1. Racionáronse, talláronse ou picáronse materias primas en función da súa aplicación.
-CA4.2. Aplicáronse técnicas básicas de transformación e cociñado requiridas para cada produto (cocción, fritura, escaldado, arrefriamento, etc.).
-CA4.3. Acabáronse e se presentáronse baixo supervisión elaboracións sinxelas.
-CA4.4. Asistiuse o persoal superior en elaboracións complexas de pastelaría (enfornamento, laminación, etc.).
-CA4.5. Limpáronse coa frecuencia necesaria os equipamentos, os útiles e os utensilios empregados no proceso.
-CA4.6. Aplicouse durante todo o proceso a normativa de manipulación de alimentos.
Ver referencia pdf "20000D001P008.PDF"
Ver referencia pdf "20000D002P016.PDF"